Rassom Bobur Ismoilov: Buyuk Ipak yo'lini tiklash xomxayol emas, vaqt va xohish kerak 
Bobur Ismoilovning asarlarida nafaqat o'zbek xalqi va O'zbekistonga xos manzara va shakllarni, balki sharq madaniyatini ko'rasiz. Buyuk Ipak yo'li haqida o'ylaysiz.
VASHINGTON — Bobur Ismoilovning ko'rgazmaga qo'yilgan asarlarini tomosha qilgan odam ularda nafaqat o'zbek xalqi va O'zbekistonga xos manzara va shakllarni, balki umumsharq madaniyatini ko'radi. Serjilo ranglar, nodir tasvirlar, nozik chizgilar sizga Buyuk Ipak yo'lini, mushtarak meros va qadriyatlarni eslatadi. Qizig'i shundaki, Qo'shma Shtatlar bir necha yillardan beri Markaziy va Janubiy Osiyoni bir-biriga yaqinlashtirish, tijorat va iqtisodiy-madaniy hamkorlikni kuchaytirishga undab keladi. Bobur Ismoilovning ijodi bilan tanishgan amerikaliklar orasida tashabbusini targ'ib qilayotgan diplomat va siyosatdonlar ham bor edi. Biroq Vashingtonda ham, tegishli mamlakatlarning o'zida ham qadim savdo tizimini tiklash yoki unga o'xshash yirik tarmoq yaratish xomxayol deya qo'l siltaydiganlar ko'p. Bobur Ismoilovdek san'at namoyandalari nima deydi? Axir Buyuk Ipak yo'li nafaqat tijorat yo'nalishi balki madaniyat ko'prigi bo'lgan. Bobur Ismoilovning javobi shuki, madaniy yaqinlikni yashirib bo'lmaydi, real birdamlik esa xohish-istakka bog'liq. Yonma-yon yashaydigan elatlar bir-biridan o'rganib, bir-biridan namuna olib keladi va buni yashirish qiyin. Gap bu haqiqatni ko'ra bilishda va uni qadrlashda. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.